Къэрал хабзэр фIыуэ ящIэ
«ЩIалэгъуалэмрэ хабзэмрэ» VI республикэ зэпеуэм и зи чэзу Iыхьэр щекIуэкIащ Налшык дэт 32-нэ курыт еджапIэм. Ар къызэригъэпэщащ КъБР-м егъэджэныгъэмрэ щIэныгъэмкIэ и министерствэм ЩIалэгъуалэ политикэмкIэ и департаментым. Абы щызэхьэзэхуащ районхэм иджыблагъэ щекIуэкIа зэпеуэхэм къыхэжаныкIа гуп 26-рэ. Я ныбжьым елъытауэ ахэр гупитIу гуэшат: илъэси 10-м щыщIэдзауэ 13-м, илъэс 14-м щегъэжьауэ 17-м нэсхэр.
ГупитIми япэ увыпIитIри зыIэрагъэхьащ Бахъсэн районым щыщ Зеикъуэ къуажэм дэт 4-нэ курыт школым и «ХабзэщIэкъу ныбжьыщIэхэм». 2-нэ увыпIэр къахьащ Налшык и 29-нэ гимназиемрэ Нарткъалэ и 2-нэ еджапIэмрэ, 3-нэ увыпIэр хуагъэфэщащ Сэрмакъ къикIа «ХабзэщIэкъу» гупымрэ Налшык и 32-нэ еджапIэмрэ. Зэпеуэр гъэщIэгъуэнт икIи удихьэхырт.
УФ-м и Конституцэм, цIыхухэм хуитыныгъэу яIэхэм, нэгъуэщI куэдми ныбжьыщIэхэр фIыуэ щыгъуазэу къыщIэкIащ. Уи гуапэ мыхъуу къанэртэкъым щIалэгъуалэм къэрал Iуэхухэмрэ абы и хабзэхэмрэ фIыуэ зэращIэр.
Зэхьэзэхуэм хэтахэмрэ текIуахэмрэ сертификатхэмрэ фэеплъ саугъэтхэмрэ иратащ.
Табыщ Динарэ.
